《闻观察使熊公方受左迁东昌太守为长歌寄之》
清代·史密

乱山嵬嵬雪扑天，云愁树寒寒无烟。大河欲冻不可越，路遥翅短无由前。

去年遇敌桑弧鸣，贼来不近曹阳城。交亲欲致范孟博，干戈怅阻孙子荆。

君今汲黯已卧守，河东季布必不久。斯饥正跻南山幽，维霰难蒙日在蔀。

东北苍生今凛冽，幸逢尧舜忍决绝。但须努力爱黎元，莫使弦歌负稷契。

作者简介：史密，初名襄龄，字梅叔，号梅裳，济宁人。嘉庆癸酉拔贡，历官淡水同知。有《史梅叔诗选》。